和陳教
作者：陳宓
朝代：宋

paragraphs: 昔我壬子歲，辭家莆山陽。
迎婦丞相府，調官君子鄉。
于時公聲名，豈獨梁楚揚。
聞者盡興起，見者齋以莊。
英華發經笥，土苴遺巾箱。
虎蔚管庸見，海鉅蠡可量。
伏波少已勇，捷出翰墨場。
遺我明月珠，一見心先凉。
擲地戞清玉，映日開炎光。
春雲可比態，百卉羞無芳。
下顧陰何輩，頡頏李杜行。
不知生最晚，磊磊何相望。
文臻韓氏奧，學升夫子堂。
道貫參曾唯，心悟顔齋忘。
所讀者何書，誦此虞與唐。
所敬者何物，瞻彼昊與蒼。
仁義久已熟，出言如探囊。
又同沖霄鶴，舉世避軒昂。
斯文尚何俟，木鐸天其將。
六經作黄麻，一賦卑長楊。
厚賜顧曷報，有類相馬償。
但當銘之心，刻珮聯琳琅。
區區重此來，得遂舉一觴。
灑然如熱濯，車輪寬別腸。
歸將詫朋友，親炙道德香。